En dansk statsborger har mistet livet i Nepal.

Det bekræfter Udenrigsministeriets Borgerservice. De pårørende er underrettet.

Borgerservice kan ikke give yderligere oplysninger.

Ifølge det lokale politi er det en dansk mand, der omkom på et bjerg i Nepal, efter at han faldt 200 meter, da han var på vej ned ad bjerget. Det skriver det nepalesiske medie Khabarhub.

Ulykken skete ifølge mediet på bjerget Island Peak, der er en del af bjergkæden Himalaya.

Manden besteg det 6189 meter høje bjerg succesfuldt. Ulykken indtraf, da han forsøgte at komme ned igen, skriver Khabarhub.

Danskeren døde på stedet. Den afdøde blev efterfølgende fløjet til et hospital i Nepals hovedstad, Katmandu, oplyser nepalesisk politi til mediet.

Ifølge flere rejsehjemmesider er Island Peak et af de mest populære bjerge i Himalaya.